Nog twee renosters in Limpopo doodgemaakFoto: Heritage Protection Group Twee renosters is dood nadat hulle Saterdag in die vroeë oggendure in Rooiberg, Limpopo, deur stropers geskiet is. Sakkie Louwrens, direkteur van Heritage Protection Group (HPG), wat op die toneel was, het aan Maroela Media gesê die renosters was in ŉ kamp by ŉ lodge in die gebied. “Die bul is doodgeskiet en van sy horing gestroop. Die stropers het die renosterkoei gekwes en kon dus nie daarin slaag om haar horing te kry nie,” het hy gesê. “Die renosterkoei was in verskriklike pyn toe sy gevind is en moes deur ŉ veearts vankant gemaak word.” Hy het gesê vyf verdagtes was vermoedelik by die voorval betrokke. Die stropers se voetspore is gevolg, maar het doodgeloop waar hulle opgelaai is, het Louwrens gesê. Lt.kol. Malesela Ledwaba, provinsiale polisiewoordvoerder, het die voorval bevestig.